钦定古今图书集成/明伦汇编/官常典/第084卷 > 广宁王孝珩
## 钦定古今图书集成/明伦汇编/官常典/第084卷 > 广宁王孝珩

按《北齐书》本传：“广宁王孝珩，文襄第二子也。历位司
州牧、尚书令、司空、司徒、录尚书、大将军、大司马。孝珩
爱赏人物，学涉经史，好缀文，有伎艺。尝于厅事壁自
画一苍鹰，见者皆以为真。又作《朝士图》，亦当时之妙
绝。后主自晋州败奔邺，诏王公议于含光殿。孝珩以
大敌既深，事借机变，宜使任城王领幽州道兵入土
门，扬声趣并州；独孤永业领洛州兵趣潼关，扬声趣
长安。臣请领京畿兵出滏口，鼓行逆战，敌闻南北有
兵，自然溃散。又请出宫人珍宝赐将士。”帝不能用。承
光即位，以孝珩为太宰，与呼延族莫多娄敬显、尉相
愿同谋，期正月五日，孝珩于千秋门斩高阿那肱，相
愿在内以禁兵应之。族与敬显自游豫园勒兵出。既
而阿那肱从别宅取便路入宫，事不果，乃求出拒西
军，谓阿那肱、韩长鸾、陈德信等云：“朝廷不赐遣击贼，
岂不畏孝珩反邪？孝瑜破宇文邕，遂至长安，反时何
与国家事？以今日之急，犹作如此猜疑。”高、韩恐其变，
出孝珩为沧州刺史。至州，以五千人会任城王于信
都，共为匡复计。周齐王宪来伐，兵弱不能敌，怒曰：“由
高阿那肱小人，吾道穷矣！”齐叛臣乞扶令和以槊刺
孝珩坠马，奴白泽以身捍之，孝珩犹伤数处，遂见虏。
齐王宪问孝珩齐亡所由，孝珩自陈国难，辞泪俱下，
俯仰有节。宪为之改容，亲为洗疮傅药，礼遇甚厚。孝
珩独叹曰：“李穆叔言齐氏二十八年，今果然矣。自神
武皇帝以外，吾诸父兄弟无一人得至四十者，命也。
嗣君无独见之明，宰相非柱石之寄，恨不得握兵符，
受庙算，展我心力耳。”至长安，依例授开府县侯。后周
武帝在云阳宴，齐君臣，自弹胡琵琶，命孝珩吹笛，辞
曰：“亡国之音，不足听也。”固命之，举笛裁至口，泪下呜
咽，武帝乃止。其年十月，疾甚，启归葬山东，从之。寻卒，
令还葬邺。